### NN 83/2025 (23.5.2025.), Uredba o institucionalnom okviru sustava za suzbijanje nepravilnosti i prijevara

Vlada Republike Hrvatske

1091

Na temelju članka 155. stavka 2. Zakona o proračunu (»Narodne novine« broj 144/21.), Vlada Republike Hrvatske je na sjednici održanoj 22. svibnja 2025. donijela

UREDBU

O INSTITUCIONALNOM OKVIRU SUSTAVA ZA SUZBIJANJE NEPRAVILNOSTI I PRIJEVARA

Članak 1.

Ovom Uredbom utvrđuje se institucionalni okvir sustava za suzbijanje nepravilnosti i prijevara u korištenju fondova Europske unije, s ciljem zaštite financijskih interesa Europske unije u Republici Hrvatskoj (AFCOS-sustav).

Članak 2.

Ovom Uredbom osigurava se provedba Uredbe (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18. 9. 2013.), kako je posljednji put izmijenjena Uredbom (EU, Euratom) 2020/2223 Europskog parlamenta i Vijeća od 23. prosinca 2020. o izmjeni Uredbe (EU, Euratom) br. 883/2013 u pogledu suradnje s Uredom europskog javnog tužitelja i djelotvornosti istraga koje provodi Europski ured za borbu protiv prijevara (SL L 437, 28. 12. 2020.) (u daljnjem tekstu: Uredba (EU, Euratom) br. 883/2013).

AFCOS-sustav

Članak 3.

(1) AFCOS-sustav je sustav kroz koji se provodi koordinacija zakonodavnih, upravnih i operativnih aktivnosti s ciljem zaštite financijskih interesa Europske unije u Republici Hrvatskoj te neposredna suradnja s Europskim uredom za borbu protiv prijevara (u daljnjem tekstu: OLAF).

(2) AFCOS-sustav u Republici Hrvatskoj obuhvaća:

a) 1. tijela sustava upravljanja i kontrole korištenja fondova Europske unije

2. tijela sustava upravljanja i praćenja provedbe aktivnosti u okviru Nacionalnog plana oporavka i otpornosti 2021. – 2026.

b) tijela AFCOS-mreže i

c) Ministarstvo financija – Ustrojstvenu jedinicu za koordinaciju sustava za suzbijanje nepravilnosti i prijevara u korištenju fondova Europske unije.

Tijela sustava upravljanja i kontrole korištenja fondova Europske unije

Članak 4.

Tijela iz članka 3. stavka 2. točke a) podtočke 1. ove Uredbe su u smislu ove Uredbe tijela koja poduzimaju odgovarajuće aktivnosti s ciljem upravljanja nepravilnostima te su obvezna utvrđivati nepravilnosti i izvještavati o utvrđenim nepravilnostima kroz elektronički sustav za izvještavanje o nepravilnostima (Irregularity Management System, IMS), sukladno propisima Republike Hrvatske i Europske unije kojima se uređuje područje zaštite financijskih interesa Europske unije u:

– korištenju pretpristupnih programa Europske unije

– korištenju strukturnih instrumenata Europske unije financijskog razdoblja 2007. – 2013.

– korištenju strukturnih i investicijskih fondova Europske unije financijskog razdoblja 2014. – 2020.

– korištenju fondova Europske unije u okviru podijeljenog upravljanja počevši od financijskog razdoblja 2021. – 2027. i nadalje.

Tijela sustava upravljanja i praćenja provedbe aktivnosti u okviru Nacionalnog plana oporavka i
 otpornosti 2021. – 2026.

Članak 5.

Tijela iz članka 3. stavka 2. točke a) podtočke 2. ove Uredbe su u smislu ove Uredbe tijela koja su u okviru svojih nadležnosti obvezna poduzimati odgovarajuće aktivnosti s ciljem upravljanja nepravilnostima te su obvezna izvještavati o nepravilnostima prilikom slanja Izjave o upravljanju, a sukladno propisima Republike Hrvatske i Europske unije kojima se uređuje područje zaštite financijskih interesa Europske unije.

AFCOS-mreža

Članak 6.

(1) Tijela iz članka 3. stavka 2. točke b) ove Uredbe čine tijela koja se bave suzbijanjem nepravilnosti, prijevara, korupcije ili nekog drugog oblika nezakonitih aktivnosti.

(2) Vlada Republike Hrvatske odlukom osniva AFCOS-mrežu, utvrđuje tijela koja čine AFCOS-mrežu, te definira njihovu ulogu u AFCOS-sustavu.

Ministarstvo financija – Ustrojstvena jedinica za koordinaciju sustava za suzbijanje nepravilnosti i prijevara u korištenju fondova Europske unije

Članak 7.

(1) Tijelo iz članka 3. stavka 2. točke c) ove Uredbe je u smislu ove Uredbe glavno koordinativno tijelo za nepravilnosti na razini AFCOS-sustava.

(2) Unutar Ministarstva financija ustrojena je Ustrojstvena jedinica za koordinaciju sustava za suzbijanje nepravilnosti i prijevara u korištenju fondova Europske unije (u daljnjem tekstu: Ustrojstvena jedinica) koja ima koordinativnu ulogu između tijela iz članka 3. stavka 2. točaka a) i b) ove Uredbe, glavna je kontaktna točka ­OLAF-u u Republici Hrvatskoj te osigurava provođenje administrativnih istraga OLAF-a na području Republike Hrvatske.

(3) Ustrojstvena jedinica surađuje i razmjenjuje informacije s tijelima iz članka 3. stavka 2. točaka a) i b) ove Uredbe i s OLAF-om, uključujući razmjenu operativnih informacija te na zahtjev OLAF-a pruža ili koordinira potrebnu pomoć prije donošenja odluke o pokretanju istrage te tijekom ili nakon istrage sukladno Uredbi (EU, Euratom) br. 883/2013.

(4) Ustrojstvena jedinica provodi administrativne provjere i izrađuje izvještaje o rezultatima provedenih administrativnih provjera koji mogu sadržavati preporuke financijske i/ili pravne naravi te ih šalje nadležnim tijelima AFCOS-sustava na daljnje postupanje.

Upravljanje nepravilnostima

Članak 8.

(1) Sva tijela AFCOS-sustava upravljaju nepravilnostima u okviru svojih nadležnosti i sukladno svojim zakonskim ovlastima.

(2) U smislu odredbi ove Uredbe, upravljanje nepravilnostima podrazumijeva poduzimanje odgovarajućih aktivnosti s ciljem prevencije i otkrivanja nepravilnosti, postupanja, izvještavanja i praćenja postupanja po prijavljenim nepravilnostima.

(3) Upravljanje nepravilnostima na razini tijela sustava upravljanja i kontrole korištenja fondova Europske unije utvrđuje se Smjernicama o upravljanju nepravilnostima koje opisuju radne procese iz nadležnosti Ustrojstvene jedinice koji se odnose na djelovanje i aktivnosti AFCOS-sustava, razmjenu informacija o sumnjama na nepravilnosti i utvrđenim nepravilnostima, izvještavanje o nepravilnostima i suradnju s OLAF-om.

(4) Smjernice iz stavka 3. ovoga članka donosi ministar financija odlukom.

(5) Tijela sustava upravljanja i kontrole korištenja fondova Europske unije na odgovarajući način prenose Smjernice iz stavka 3. ovoga članka u svoje interne procedure vezane uz upravljanje nepravilnostima.

Suradnja tijela unutar AFCOS-sustava

Članak 9.

(1) Sva tijela AFCOS-sustava dužna su međusobno surađivati te razmjenjivati podatke i informacije u skladu sa svojim nadležnostima i propisima Republike Hrvatske i Europske unije kojima se uređuje područje zaštite financijskih interesa Europske unije.

(2) O područjima i načinu suradnje te razmjeni podataka i informacija među tijelima AFCOS-sustava mogu se sklopiti protokoli o suradnji.

Suradnja s OLAF-om

Članak 10.

(1) Sva tijela AFCOS-sustava dužna su surađivati s OLAF-om.

(2) Suradnja iz stavka 1. ovoga članka osigurava se primjenom propisa Republike Hrvatske i Europske unije kojima se uređuje područje zaštite financijskih interesa Europske unije.

(3) Suradnja iz stavka 1. ovoga članka moguća je preko Ustrojstvene jedinice ili izravno s OLAF-om.

(4) U slučaju izravne suradnje s OLAF-om, tijela iz članka 3. stavka 2. točaka a) i b) ove Uredbe dužna su u roku od osam dana o tome obavijestiti Ustrojstvenu jedinicu, osim ako OLAF drukčije ne odredi.

(5) O načinu suradnje, razmjene podataka i informacija između Ustrojstvene jedinice i OLAF-a može se sklopiti protokol o suradnji.

Istrage OLAF-a

Članak 11.

(1) OLAF može na teritoriju Republike Hrvatske provoditi istrage iz svoje nadležnosti sukladno propisima Republike Hrvatske i Europske unije kojima se uređuje područje zaštite financijskih interesa Europske unije.

(2) Istrage iz stavka 1. ovoga članka pripremaju se i provode u suradnji s nadležnim tijelom odnosno tijelima AFCOS-sustava.

Prijelazne odredbe

Članak 12.

(1) Odluku iz članka 6. stavka 2. ove Uredbe Vlada Republike Hrvatske donosi u roku od 60 dana od dana stupanja na snagu ove Uredbe.

(2) Odluku iz članka 8. stavka 4. ove Uredbe ministar financija donosi u roku od tri mjeseca od dana stupanja na snagu ove Uredbe.

Prestanak važenja

Članak 13.

Danom stupanja na snagu ove Uredbe prestaje važiti Uredba o institucionalnom okviru sustava za suzbijanje nepravilnosti i prijevara (»Narodne novine« br. 144/13. i 19/17.).

Stupanje na snagu

Članak 14.

Ova Uredba stupa na snagu osmoga dana od dana objave u »Narodnim novinama«, osim članka 7. stavka 4. ove Uredbe koji stupa na snagu 1. siječnja 2026.

Klasa: 022-03/24-03/11
 Urbroj: 50301-05/16-25-7
 Zagreb, 22. svibnja 2025.

Predsjednik
 mr. sc. Andrej Plenković, v. r.